Dinengdeng

Ti dinengdeng (wenno inabraw) ket ti kadawyan a luto iti nateng dagiti Ilokano a gagangay a madiguan ken mabugguongan.

Dagiti nateng a gagangay a madengdengdeng ket kaaduanna a dagiti bulbulong ken naganus a bungbunga kas iti bulong ken/wenno uggot (wenno paltong, rangaw) ti saluyot, marunggay, paria, karabasa, alukon, kalunay, kamote (kamotit, kamotig), utong, talinum, sayote, sili ken adu pay. Ti sabong ti karabasa ket madengdeng met, kasta met ti sabong ti alukon, sabunganay (sabong ti saba), sabidukong, katuday. Madengdeng pay ti bunga ti karabasa, kabatiti, mais, naata a saba ('tay dippig a saba), tabungaw, tangkoy, tarong, paria, okra, sili, utong, parda, pallang, ken dadduma pay. Kasta met ti naganus a bukel ti patani, kardis, utong. Pati bagas ti aba, kamote, balinghoy, buga, kamangeg, ube ket mabalin a dengdengen.

Dinengdeng